
Dunaszekcső Községi Önkormányzat Képviselő-testülete

4/2010.

Jegyzőkönyv
Készült a Dunaszekcső Községi Önkormányzat Képviselő-testülete 2010. április 26. napján megtartott üléséről. 

Jelen vannak:

	Faller János
	polgármester

	Szabó Gergely

Bokor Zoltánné

Bíró Zsolt

Dr.Metz Judit
	alpolgármester



	Prucs András

Sándor József
	képviselők

	Pest Éva  körjegyző
	


          1.napirendi ponthoz: Hergenrőder János ügyvezető és vendégei: Lakatos Károly, Pusztaszeri György, Hajdú Edig

 2.napirendi ponthoz: Mózes Gábor pénzügyi főelőadó, Belák Viktória adóügyi elődó, Rieszné Szegő Éva könyvvizsgáló

Igazoltan távol: Frányó János, Kulutácz Zoltán, Tóth András

Faller János polgármester köszönti a megjelenteket, megállapítja, hogy az ülés határozatképes, mert a megválasztott 10 fő képviselő közül 7 fő az ülésen megjelent. Javaslatot tesz az ülés napirendi pontjaira, melyet a testület újabb javaslat nélkül az alábbiak szerint egyhangúlag elfogad:

1.) Duna Beton Kft. kérelme  

Előterjesztő: Faller János polgármester

2.) 2009. év zárása    
Előterjesztő: Faller János polgármester

3.) Dunaszekcsőért Alapítvány 2009. évi tevékenységéről beszámoló   
Előterjesztő: Bíró Zsolt kuratóriumi elnök

4.) Lejárt határidejű határozatokról a két ülés között történt fontosabb eseményekről

Előterjesztő: Faller János polgármester

Zárt ülésen: 

1.) Duna Beton Kft. kérelme  

               Előterjesztő: Faller János polgármester

2.) Döntés kivitelezőkről

      Előterjesztő: Faller János polgármester

NAPIRENDI PONTOK TÁRGYALÁSA

1.napirendi pont: Faller János polgármester köszönti az első napirend résztvevőit, és átadja a szót Hergenrőder Jánosnak, a Duna Beton Kft. ügyvezetőjének.

Hergenrőder János: Köszöni a testületnek, hogy részt vehetnek az ülésen. Köszönti és bemutatja a vendégeit: Lakatos Károly, a termék kitalálója; Pusztaszeri György menedzser, Hajdú Edit jogi munkatárs.

A termék gyártása már folyik. Hosszú távú nagy beruházást terveznek. Nagy összeget is jelent a beruházás. Lényeges és elsődleges, hogy az önkormányzat megadja a hozzájárulást. A termelőüzem pályázati támogatással valósul meg, de a területnek a vállalkozás tulajdonába kell addigra kerülnie. A termék feltalálója decemberben megnézte a helyszínt, és elindult a tervezés. Most látta elérkezettnek az időt arra, hogy a testület elé terjessze a terveit. Hőszigetelő termékről van szó. A termék habarcs formájában is lesz, de még nincs, ezt tervezik ide Dunaszekcsőre. Politsztirol kiváltására készülnek ezzel a termékkel. Már több országban betiltották a polisztirol használatát, mert éghető és balesetveszélyes. A feltaláló Dunaszekcső mellett voksolt, mert szimpatikus a terület, a község, és itt a Duna a vízi szállításra. A Duna Beton Kft.-nek jó híre volt a környéken, régóta dolgozik itt, és továbbra is erre törekszik.

Az új termék olcsóbban állítható elő, mint bármely jelenleg forgalomban lévő termék. Úgy véli, hogy jövője van ennek a terméknek. 6-700 milliós beruházásban gondolkodtak. A gyártás csendesebb, zárt csarnokokban folyik, zajvédő fallal körülépítve az ott lakók védelme érdekében. 

Lakatos Károly: A zsákos gyártási technológia jelenleg már folyik. Kb. 600millió a költség, de ha a zsákolás is ide kerül, akkor akár 900 milliót is meghaladhatja a beruházás. A termék égésbiztos, hővisszaverő képessége jó. Házfelújításra is alkalmas. Újrahasznosított polisztirolt használnak a gyártáshoz. Sok féle terméket gyártanak, de mindannyi gyártása ide kerülhet.

Faller János: Mielőtt bármit is csinálnának, járjanak utána, hogy a nagyvízi meder miatt milyen szabályok vonatkoznak a területre. A KÖFE véleményét is célszerű lenne előre kikérni. Számoltak-e azzal, hogy hova rakják a hulladékot, itt ugyanis nincs szemétlerakó. 

Hergenrőder János: Nincs hulladék. A selejt is újra visszakerül a gyártási folyamatba.

Faller János: Nem volt szó a közúti szállításról. Elhangzott a „cég tulajdonába kell, hogy kerüljön” a terület.

Hergenrőder János: A kész terméket kamionnal is szállítani fogják, amely 15 tonnát bír el, és ez 1000 m2 anyagot jelent. Inkább a Dunát szeretnék igénybe venni, mert az egyszerre 30 kamionnyi anyagot is el tud szállítani. A tárolás zsugorfóliás és raklapos. A szállítás rotációban történne. 

A terület megszerzése a pályázat kedvező elbírálása után aktuális. Szándéknyilatkozatot már aláírt a Duna Beton nevében. 

A pályázat külföldi kiírású.

Faller János: Július 15-ig választ várnak tehát az Önkrományzattól.

Bíró Zsolt: Van-e már tervrajz? Azon a területen inkább idegenforgalmi tervei voltak az Önkormányzatnak.

Faller János: A rendezési terv értelmében lakóövezet az érintett ingatlan.

Hergenrőder János átadja a látványtervet. Az épületek előtt 22 m van az utcafrontig, nincs teljesen beépítve a terület. 8.000 m2 lesz a gyártó tér, tehát a terület 1/3-a. 

Faller János: Kér a látványtervből 1 példányt. Ami a legfontosabb, hogy hány főt foglalkoztatnának az üzemben. Mi lesz, ha nem lesznek megfelelő emberek a községben?

Bíró Zsolt: Az is kérdés, hogy milyen képzettségűeket?

Lakatos Károly: Kb. 30 fő betanított munkást terveztek foglalkoztatni.

Hergenrőder János: Ismeri a dunaszekcsői embereket. Tudja, hogy nagyon nehéz velük bánni, de állandó felügyelet mellett tudnak dolgozni.

Faller János: Hány műszakot terveznek:

Lakatos Károly: A termelés 2 műszakban folyna.

Dr. Metz Judit: Ha minden feltétel adott, akkor mikor indulna a gyártás?

Hergenrőder János: Két év a megvalósítás, és a harmadik évben indulhat a gyártás. Először a két év alatt tervek, építés, a gépsorok.

Szabó Gergely: Aggályt érez a logisztikában. A bekötő út nem alkalmas a kamionok közlekedésére. A volumenek kapcsán riasztó, belekalkulálták-e mindezt? Próbáltak-e inkább más megoldást kitalálni? Az utcában két irányban nem is lehet közlekedni annyira keskeny. 
Hergenrőder János: A kamionok normálméretűek, a súly pedig nem lesz nagyon sok. Kibírták a közlekedést a betongyártás során is. 

Faller János: Ettől még továbbra is aggályunk az út.

Hergenrőder János: A gyárba a szivattyúháznál lesz a be és kiközlekedés, csak ott. Ezen a rövid útszakaszon elképzelhető, hogy kell megerősítés, de a terjedelem nagy és a súly kicsi.

Faller János: A testületnek ezt a kérdést mindenképpen meg kell beszélnie a kérdést. Július 31-ig választ kapnak. Mérlegelni kell, hogy a munkahely teremtése vagy a lakó-pihenő övezet megvalósítása legyen a cél hosszú távon. 

Felhívja a figyelmet arra is, hogy a zajnormák betartása esetén is lesz lakossági elégedetlenség, és ezt fel kell vállalniuk. 

Dr.Metz Judit: A díj elengedése miatt kérdezi, hogy tett-e az ügyvezető lépéseket annak érdekében, hogy termeljen az üzeme. 

Hergenrőder János: Négy kamionnyi bálás ruha érkezett az üzembe. Tárolja, és azóta semmit sem tud csinálni. Felszólította a beszállítókat, de nem viszik el. 

Szabó Gergely: Inkább adjunk kikötőhelyet és legyen a Gatterban az üzem.

Hergenrőder János és vendégei elhagyják az üléstermet. 

2.napirendi pont: Faller János polgármester: A Pénzügyi Bizottság megtárgyalta a zárást, ezért felkéri az alpolgármestert, hogy a bizottság álláspontját ismertesse. 

Szabó Gergely: A Bizottság a bevételi és a kiadási sorokat egyenként összevetette. A zárás elfogadható, az írásos előterjesztés alapján a testületnek elfogadásra javasolja a bizottság.
Rieszné Szegő Éva könyvvizsgáló: A zárásban pozitív tendenciák mutathatók ki. Vagyonnövekedés figyelhető meg, amelyet a megvalósult beruházások tesznek lehetővé. Az adósok állományában jelentős növekedés figyelhető meg az előző évhez képest. A kintlévőség 10 millió forint. Az értékvesztésben viszont pozitív tendencia figyelhető meg. Ennek oka a megindult behajtás.

A pénzeszköz 86 millió forint, a tartalék 80 millió forint. A kötelezettség állomány is csökken. Kedvező benyomása volt az vizsgálat során az új pénzügyes kolléga, lényeges hibáktól mentesen kapta meg az anyagot. Összegezve kiegyensúlyozott és megnyugtató gazdálkodás folyik az Önkormányzatnál. 

Faller János: Kiegészítésül szeretné még elmondani, hogy a Diási árok pályázati pénze még nincs a számlánkon. Arra is felhívja a figyelmet, hogy az Idősek Klubja önkormányzati része lényegesen több, mint amivel a költségvetés összeállításakor számoltunk. 
Rieszné Szegő Éva elhagyja az üléstermet.

Belák Viktória  adóügyi előadó: 2009-ben a hátralék megnövekedett. A fizetési morál lényegesen romlott. Az iparűzési adó esetében sok kis cég felszámolás alatt áll. A behajtás minden lehetséges módjával él, már a bírósági végrehajtót is igénybe tudja venni. Letiltásokat hajtott végre bérre vagy bankszámlára. A gépjárműadónál még mindig nagyon pontatlan a központi nyilvántartás, de ez részben a gépjármű adásvételek be nem jelentése miatt is történik. Bízik benne, hogy a 2010.évi zárásnál már kedvezőbbek lesznek az adózás adatai.

Faller János polgármester: A zárás döntése előtt el kell fogadni a társulási intézmények zárását is. Az előterjesztések alapján javasolja a döntés meghozatalát.

Kérdés, hozzászólás nem volt, a testület 7 szavazattal 0 ellenében a következő  határozatot hozta:

16/2010.(IV.26.) Kt.számú határozat

a társulásban működő intézmények 2009.évi zárásáról
1.) A képviselő-testület az MTKT Idősek Klubja Dunaszekcső 2009.évi zárását 21.966 eFt bevétellel, 21.966 eFt kiadással elfogadja. Az Önkormányzat 2009.évre 4.801 eFt működési támogatást nyújtott az intézmény működtetéséhez.

2.) A SÁIO és AMI Dunaszekcsői Tagiskolája 2009. évi zárását 72.276.617 eFt bevétellel és 70.161.721 Ft kiadással elfogadja. Az Önkormányzat 2009.évben  24.174.500 Ft működési támogatást nyújtott az intézmény működtetéséhez. (Túlfizetésünk: 497.305 Ft)
3.) A SÁIO és AMI Dunaszekcsői Tagóvodája 2009. évi zárását 36.247.232 Ft bevétellel és 32.213.628 Ft kiadással elfogadja. Az Önkormányzat 2009.évben  7.327.764 Ft működési támogatást nyújtott az intézmény működtetéséhez. (Túlfizetésünk: 3.434.736 Ft) 
További kérdés, hozzászólás nem volt, a testület 7 szavazattal 0 ellenében a következő rendeletet alkotta:

5/2010.(IV.27.)számú

önkormányzati rendelet

a 2009.évi gazdálkodásról

(A rendelet a jegyzőkönyv melléklete.)

3.napirendi pont: Faller János polgármester: Elkészült az Alapítvány 2009. évi tevékenységéről az írásos előterjesztés. Felkéri Bíró Zsoltot, hogy tegye meg szóbeli kiegészítését.

Bíró Zsolt: Az Alapítvány erejét jelentősen megterhelte a Magtár átalakítása, az energia erre ment el, és júniusra be is kell fejezni. A külső környezet kialakításához az Önkormányzattól szeretne segítséget kérni, és ez a vízelvezetés megoldása, valamint az épület megközelíthetőségének biztosítása. 
A Művelődési ház működtetése a fő feladata az alapítványnak, ezen belül is jelentős munkákat végeznek a TV műsorok készítésével. A művelődési házi munkát kritika éri azért, mert kevésnek tartják az emberek a programokat, rendezvényeket. Inkább csak kisebb csoportoknak az igényeit tudják felvállalni, így alakult meg pl. a „bütykölő” csoport.
A színház előadások nagyon drágák, ezért inkább színházbérleti lehetőséget biztosítanak az érdeklődők számára. Elég jelentős a kiállítások száma, ami kis dolognak számít talán, de jelentős munka van mindegyikben. 

Kiemelkedő sikert értek el a kutatómunkában, mert megtalálták a parókia alapdokumentumait. 

Nagyon nehéz az  embereket behozni, nincs tömeges részvétel a rendezvényeken.

Faller János: Dicsérendő, hogy a Lugio napok már majdnem meghozza a kiadásokat. 

Bíró Zsolt: Már sok mindent maguk csinálnak, hóbortos tervek nélkül, a programokat igazítva a helyi igényekhez. 

Faller János: A nyári hétvégi programot meg kell erősíteni. A művelődési házról pedig annyit, hogy az ennyire lepukkant épületbe nem szívesen mennek be az emberek. 

Kérdés, hozzászólás nem volt, a testület 6 szavazattal, 1 tartózkodással a következő határozatot hozta:

17/2010. (IV. 26.) Kt.számú határozat

 a Dunaszekcsőért Alapítvány 2009. évi beszámolójáról

A képviselő-testület a Dunaszekcsőért Alapítvány 2009.évi beszámolóját elfogadja. A közművelődési feladatok ellátására 2010.évben az önkormányzat 6.600.000 Ft-ot biztosít az Alapítvány részére.

Határidő: 2010.évben folyamatosan

Felelős: Faller János polgármester

4. napirendi pont: Faller János polgármester: A testület előző zárt ülésén a következő döntéseket hozta: A képviselő-testület a 001.számú szavazatszámláló bizottság tagjai közé választotta:

Witt Lászlóné
           Zrínyi u.12.

Kelemen Antalné
Szabadság tér 13.

Götli Gábor       
            Halász u.19.

Fürdős Sándorné
Halász u.20.

Kovács Károlyné
Kossuth L.u.26.

szám alatti lakosokat.

A képviselő-testület a 002.számú szavazatszámláló bizottság tagjai közé választotta:

Auth Erika
    Zrínyi u.1.

Ódor István
    Damjanich u.51.

Farkas Ferencné
    Petőfi u..99.

Kelemen László
    Rákóczi u.46.

Takács Józsefné
    Rózsa u.42.

Belák Melinda                        Csokonai u.6.

Szabó Zsolt                             Rákóczi u.31.
szám alatti lakosokat.

A képviselő-testület a Kisebbségi Önkormányzati választás Szavazatszámláló Bizottság tagjának megválasztotta 

Kovács Zoltán, 

Merber Józsefné, 

Ratting Gáborné, 

Korsós Attila

Prucsné Balogh Beáta 

dunaszekcsői lakosokat.

A képviselő-testület a Helyi Választási Bizottság tagjának megválasztja

Fischer György 

Szőcsné Mayer Éva

Witt Józsefné dunaszekcsői lakosokat.

A képviselő-testület ülésén döntött arról, hogy a Templomtér II. ütemének kivitelezési munkálataival a Meilinger és Társa bízza meg. 

A polgármester a fontosabb események között elmondja: Kistérségi Társulás ülésén elhangzott, hogy kistérségi összefogással térfigyelő kamerákat állíthatnának fel a településeken. Öt év elkötelezettséget jelentene, évi 6-700.000 Ft-ot. Ehhez inkább pályázati forrást kellene találni, mert egyetlen önkormányzatot sem hozhatnak olyan helyzetbe ezzel, hogy veszélybe kerüljön a költségvetése. Erről majd még tájékoztatást ad, a rendőrség is megkezdte az információ gyűjtést. 
Megérkezett az IKSZT pályázat elbírálásáról is a határozat, nyertes pályázók vagyunk. (Ismerteti a határozatot.) Közbeszerzést kell majd itt is lefolytatni. A Művelődési ház ezzel a pályázati támogatással teljesen megújulhat.

A várhegyi nyertes pályázat miatt megkeresést írt a Területfejlesztési Tanácshoz, melyben kérte, hogy a TEKI pályázattal támogatott csatornahálózat kiépítésre nyújtott támogatást csoportosítsák át vízvezeték hálózat cseréjére a II.Lajos utcában. Kérdés, hogy segítenek-e. Csőtörés csőtörés hátán volt az elmúlt időszakban. A vízvezetéket a Várhegyen az utak megépítése előtt meg kell csinálni mindenképpen, mert annak a nagy beruházásnak mindenképpen a kárára megy, ha nem lesz meg a kiváltás. 
A várhegyi beruházás önerejéhez bizonyos, hogy hitelt kell felvennie az Önkormányzatnak. A támogatási szerződés előtti napokban megérkezett az építési engedély, de abban előírták, hogy vízjogi létesítési engedélyt is kell kérni. Addig nem fognak velünk szerződést kötni, amíg az nem lesz meg. A napokban érkezik a tervező, aki azt az eljárást is el fogja indítani. (Ismerteti a beruházás évenkénti pénzügyi ütemezését.) Idén kb 10 millió forint önerőre lesz szükség, 2011-ben 31 millió forint kell, és 2012-ben 20.765 e Ft-ot kell biztosítanunk. Párhuzamosan fog indulni az IKSZT és a partfal pályázat, az első teljesen utófinanszírozásos, a partfalnál kérhető előleg.

Elvi döntést vár a testülettől, tudni szeretné a képviselők véleményét a hitelfelvétellel kapcsolatban.  Előzetes tárgyalásokat már folytatott a hitel ügyében, 2-3 hónap az ügyintézés. Erre a feladatra nagyon készülünk, ezt láthatják a képviselők is.
Szabó Gergely: Ez egy akkora beruházás, hogy önerőből nem megy, ezt tudjuk mindannyian. Tudni kell azt is, hogy nem olyan hitel felvételre készülünk, amelyet működésre használnánk fel. Amikor 2006-ban indult az új testület, az volt a fő szabályuk, hogy „hitelt nem veszünk fel”. Ez erkölcsi normának számított mindannyiuknak. Ezt azonban felül kell bírálni, mert ekkora összeg nincs a költségvetésben, ez nem előlegezhető meg. És még ott lesz a Hajómalom is.

Faller János: Minden pályázat elbírálása csúszott, ezért most a megvalósításra összefutottak. És most komoly és nehéz feladat előtt áll az Önkormányzat. 

Szabó Gergely: Bizakodjunk a Kormányváltásban. Bár az is lehetséges, hogy bejelentik, üres az álamkassza.

Faller János: A testület döntését most várja. A hitelfelvételről a döntés nem feltétlenül azt jelenti, hogy fel is fogjuk venni az uniós fejlesztési hitelt (4,5-5,2 mutatós). Igyekszünk úgy gazdálkodni, hogy ne kelljen, de ha szükséges, akkor álljon rendelkezésre a forrás. 

Vita nem volt, a testület 7 szavazattal 0 ellenében a következő határozatot hozta:

18/2010. (IV. 26.) Kt.számú határozat
uniós fejlesztési hitel felvételéről

A képviselő-testület egyet ért azzal, hogy az önkormányzat előtt álló „DDOP-2009-5.1.5/D számú, „Balatoni és dunai omlásveszélyes partfalak stabilizálása” megnevezésű beruházás saját ereje (62.435.492 Ft) kizárólag az éves költségvetési bevételekből nem biztosítható. A testület felhatalmazza a polgármestert, hogy  kutasson fel fejlesztési hitelfelvételi lehetőségeket, és azokról tájékoztassa a testületet. A testület a hitelfelvételről a tájékoztatást követően hozza meg a döntését.
Határidő: 2010.évben

Felelős: Faller János polgármester
Faller János: Kiss Gábor kérelmet nyújtott be az önkormányzathoz, melyben támogatást kért a néptáncos gyerekek (2 fő Dunaszekcsőről)  törökországi utazásához. (A kérelem a jegyzőkönyv melléklete.)

Vita nem volt, a testület 7 szavazattal 0 ellenében a következő határozatot hozta:

19/2010. (IV. 26.) Kt.számú határozat
támogatás odaítéléséről

A képviselő-testület a Schneider Lajos Alapfokú Művészeti Iskola Szélvirág tánccsoportja dunaszekcsői tagjai részére 15.000 Ft/fő támogatást biztosít a törökországi utazásukhoz.

Határidő: azonnal

Felelős: Faller János polgármester

Faller János polgármester: A DRV-től kapott tájékoztatás alapján 40 millió forint veszteséget termelt a két falu az utolsó évben. Ígéretet kapott a hálózat felülvizsgálatára, melyet tudomása szerint meg is kezdtek.

Megérkezett az IRM-ből a támogatási szerződés, melynek alapján két fő településőrre kapjuk meg a támogatást. Az egyik fő közcélú munkásként kerül foglalkoztatásra, a másik pedig közterületfelügyelő lesz, és neki a tanfolyamot is el kell végeznie. A közterületfelügyelő bérét 100%-ban támogatja az IRM. A dologi kiadások fedezetére a 2 főre 80-80.000 Ft-ot biztosít az IRM. Az eszközbeszerzések folyamatban vannak, a munkaköri leírásuk pedig már elkészült. Kéri, hogy amennyiben kiegészíteni valója van a testületnek, akkor azt közöljék most vagy a későbbiekben.

Az E-ON számlázása az utóbbi időben kész katasztrófa. Rengeteg reklamációt kapnak, remélhetőleg igyekeznek is rendbe tenni a számlázást.

Társadalmi munkában megtörtént a szemétszedés. A normális emberek a trehány emberek szemetét szedték össze. Találtak iratokat is, amelyekből tudni lehet, hogy ki hordta oda a szemetet. Feljelentést tesz a körjegyzőnél szabálysértési eljárás lefolytatása érdekében.

A Templom tér munkálatai folynak. A TV képernyője előtt ülőknek üzeni, hogy visszautasítja azt,  hogy hülyéknek, őrülteknek nevezik a testületet, amiért folytatják a templomtéri munkákat. Rombolással jár a munka, de mutatós lesz. A kivágott fák helyére új fák fognak kerülni.
Az iskola udvarában és a temetőben 400 db facsemetét ültettetett el. 

Kérdés, hozzászólás nem volt, a testület 7 szavazattal 0 ellenében a következő határozatot hozta:

20/2010. (IV. 26.) Kt.számú határozat
a lejárt határidejű határozatokról, a két ülés között történt fontosabb eseményekről

A képviselő-testület a lejárt határidejű határozatokról és a két ülés között történt fontosabb eseményekről szóló tájékoztatást tudomásul veszi.

A napirendi pontok tárgyalását zárt ülésen folytatta a képviselő-testület.

Kmf.

Faller János
Pest Éva 

polgármester
körjegyző

